Delsia Camacho are 30 de ani, este din Montevideo, Uruguay, iar de un an călătorește prin întreaga lume. După aproape un an de plimbări prin alte țări, tânăra a ajuns la Sibiu, unde a început să lucreze la un hostel, în schimbul cazării și al micului dejun. Apoi, dintr-o dată, totul s-a schimbat pentru ea. A fost decretată stare de urgență în țară. Zboruri au fost anulate, hoteluri, restaurante, baruri au fost închise... la fel și hostelul în care ea locuia și muncea zi de zi. În două zile a fost nevoită să găsească un alt loc în care să stea și un nou job. Din dorința de a oferi la rândul ei ajutor, în același timp, Delsia și-a oferit ca împrumut iPod-ul, unor copii care aveau nevoie de el pentru teme. Așa a intrat în atenția a două sibience care, aflându-i povestea, și-au propus să o ajute cu cât de mult pot. Apoi s-a implicat întreaga comunitate. Acum tânăra povestește cum un oraș pe care abia începuse să îl cunoască a adoptat-o fără să stea pe gânduri.

Delsia a decis în urmă cu ceva timp să renunțe la posturile de profesor de informatică și asistent de laborator în același domeniu, din Montevideo. Și-a vândut lucrurile și a pornit într-o călătorie în toată lumea. A început cu Suedia, Finlanda, Estonia, Polonia, apoi a venit la Sibiu, pe 20 ianuarie, unde și-a oferit serviciile unui hostel. „Eram recepționeră și făceam menajul, în schimbul cazării și al micului dejun. Hostelul s-a închis atunci când a izbucnit criza COVID-19 și am fost nevoită să găsesc alt loc în care să trăiesc. Nu a fost ușor deloc, pentru că mai aveam doar două zile la dispoziție. Întrucât fac parte din comunitatea Couchsurfing, am decis să cer ajutor acolo. Până la urmă un tânăr m-a primit la el pentru câteva zile și pentru că eram blocată aici, la Sibiu, am decis să ofer tot ceea ce pot ca să ajut la rândul meu, prin intermediul grupului de pe Facebook de care mi se spusese (n.r. Vă ajutăm din Sibiu).

După cele câteva zile petrecute în casa tânărului sibian, prin couchsurfing, o prietenă a împrumutat-o de bani și a reușit să închirieze un aribnb pentru o săptămână, unde se află și acum. Îmi povestește că înainte ca toate acestea să se întâmple, planul ei era să ajungă în Germania.

„Odată ce-mi încheiam voluntariatul la Sibiu, aș fi vrut să merg acolo, să vizitez puțin și apoi să lucrez să strâng banii necesari ca să pot continua călătoria prin lume. Pandemia mi-a făcut multe probleme, pentru că nu am mai putut să-mi continui planul, mi-am terminat o mare parte din economii, am rămas fără un acoperiș deasupra capului și fără un loc de muncă. Iată că fiind de origine sud-americană, nu pot să-mi dea o viză de lucru.”

„Ajutorul a început să vină după ce m-am oferit să fac un mic gest, pe grupul voluntarilor din Sibiu. Niște copii aveau nevoie de un calculator, laptop sau o tabletă și m-am oferit să le împrumut iPad-ul meu, ca să-l folosească pentru teme în perioada pandemiei. Două persoane în mod special s-au solidarizat cu povestea mea, pe grup – Diana și Alina. Au încercat să-mi caute chirie pentru următoarea săptămână și nu numai. Diana a făcut tot posibilul să-mi găsească și de lucru. Cu această ocazie mi-am dat seama că românii au cu adevărat suflet mare”, spune tânăra.

„Nu am permis de muncă”

Din păcate, Delsia nu se poate angaja cu ușurință. Nu are viză de muncă și se pare că e foarte dificil de obținut. Datorită grupului Vă ajutăm din Sibiu, tânăra a reușit să găsească un loc în care s-ar putea descurca, dat fiind faptul că vorbește engleză și spaniolă – un call center.

„Am primit o ofertă de muncă la un call center, dar nu m-au angajat momentan pentru că nu am permis de muncă în România. Mulți alți oameni m-au ajutat cu link-uri către diverse anunțuri de angajări. Sunt foarte emoționată și măgulită de ajutorul pe care l-am primit. Niciodată nu mi-am imaginat că poporul român poate să fie atât de solidar cum este. Nu am cuvinte să le mulțumesc tuturor celor care m-au ajutat.”

Aceasta povestește că a sunat la ambasadă, dar discuția nu a ajutat-o cu nimic. Apoi a vorbit cu prietenii de acasă care i-au sugerat că cel mai bine ar fi să rămână aici, la Sibiu, pentru moment. „Nu am familie. Familia mea e reprezentată de prieteni și când ești într-o astfel de situație primul lucru pe care vrei să îl faci e să îi vezi, să fii cu ei. Am vorbit cu prietenii mei, puținii adevărați pe care îi am. Mi-au spus că acasă lucrurile sunt foarte complicate, dar că vor avea un loc pentru mine în casele lor dacă mă voi întoarce, deși ar fi bine să nu o fac. Am sunat la Ambasadă, dar nu mi-au oferit nicio soluție. Doar că trebuie să mă întorc. Prefer să rămân aici până trece totul și să fac tot posibilul să mă întrețin”, spune Delsia.

Delsia spune că simte că o parte din ajutor vine de Sus. „Cred că lucrurile nu sunt în totalitate în puterile noastre, ci și în puterea lui Dumnezeu, așa că nu pot să-mi fac niciun plan acum. Simt că și tatăl meu mă ajută din Ceruri”, mărturisește aceasta.

Tag-uri: Delsia Camacho Vizualizari: 32706